**PWYLLGOR CRONFA DATBLYGU CYNALIADWY**

**11 Hydref 2017**

Yn Bresennol: Mrs J James, Cynghorydd M James, Mr AE Sangster, Cynghorydd M Williams a’r Cynghorydd S Yelland; Mr S Bradley (PLANED), Ms S Green, Mr P Howe (Cyngor Sir Penfro), Mr G Lloyd-Jones (Cyfoeth Naturiol Cymru) a Mrs J Mansfield.

(Swyddfa’r APC, Parc Llanion, Doc Penfro: 10.00am – 12.15pm)

**1. Gair o Groeso**

Estynnodd y Cadeirydd groeso i ddau Aelod Ymgynghorol newydd i'r Pwyllgor, a chyflwynodd y rhai oedd yn bresennol eu hunain.

**2. Ymddiheuriadau am absenoldeb**

Derbyniwyd ymddiheuriadau am absenoldeb oddi wrth y Cynghorydd K Doolin a Ms L Livock (Cymdeithas Gwasanaethau Gwirfoddol Sir Benfro).

**3. Datgan Buddiannau**

Datganodd Mr S Bradley a Mr G Lloyd-Jones fuddiant personol yn eitem SDF 0373, ond roeddent wedi aros yn y cyfarfod ac wedi cymryd rhan lawn yn y trafodaethau ar yr eitem.

**4. Cofnodion**

Cyflwynwyd cofnodion y cyfarfod a gynhaliwyd ar 28 Mehefin 2017 i'w cadarnhau a'u llofnodi.

Nodwyd y dylai Mrs J James fod wedi ei chynnwys ar y rhestr o’r ymddiheuriadau gan fod Dr R Heath-Davies wedi dirprwyo iddi.  Hefyd roedd camgymeriad yn y cofnodion Cymraeg lle'r oedd y Cynghorydd R Lewis wedi'i restru fel Dirprwy Gadeirydd yn hytrach na'r Cynghorydd K Doolin.

**PENDERFYNWYD** cadarnhau a llofnodi cofnodion y cyfarfod a gynhaliwyd ar 28 Mehefin 2017 cyn belled ag y gwneir y newidiadau uchod.

**5. Diweddariad ar y Gronfa Datblygu Cynaliadwy**

Roedd adroddiad Gweinyddwr y Gronfa Datblygu Cynaliadwy (SDF) wedi amlinellu’r 3 chais oedd gerbron y Pwyllgor i'w hystyried y diwrnod hwnnw.  Roedd yr adroddiad hefyd yn diweddaru'r Pwyllgor ar bob un o’r prosiectau cyfredol a'r camau ymlaen a gymerwyd.

Aeth y Gweinyddwr SDF rhagddo i roi adroddiad ar y sefyllfa ariannol oedd yn dangos bod £40,288 o arian heb ei ymrwymo yn dal ar gael ar gyfer prosiectau newydd.  Roedd y ceisiadau a dderbyniwyd yn gofyn am £25,475 yn 2017-18, £7,972 yn 2018-19 a £4,782 yn 2019-20. Felly, os ystyrir bod y ceisiadau yn deilwng, roedd digon o arian ar gael i gefnogi pob cais a dderbyniwyd i’r prosiect, a byddai £14,813 o arian yn dal ar ôl heb ei ymrwymo ar gyfer ceisiadau newydd ychwanegol.

O ran y cynllun Grant Bach Gwyrdd, derbyniwyd 3 chais yn 2017-18, er mai ond un o'r rhain oedd wedi ei gymeradwyo. Felly roedd £3,000 yn parhau wedi’i ymrwymo i'w ddyrannu i brosiectau’r Grant Bach Gwyrdd. Dywedwyd mai Cymdeithas Gwasanaethau Gwirfoddol Sir Benfro (PAVS) sy’n gweinyddu'r cynllun hwn.

 Fel y nodwyd eisoes, roedd dau Aelod Ymgynghorol newydd wedi’u penodi i'r Pwyllgor sy'n cynrychioli'r sector busnes/preifat, a dau Aelod Ymgynghorol sy'n cynrychioli'r sector gwirfoddol/cymunedol wedi’u hail-benodi.  Roedd llythyrau diolch wedi’u hanfon at yr aelodau hynny nad oedd am gael eu hailbenodi.

 Roedd yr adroddiad hefyd yn diweddaru'r Pwyllgor ar y taflenni newydd a gynhyrchwyd ar y gronfa SDF a’r Grant Bach Gwyrdd, ar y cyflwyniad a wnaed yn y Sioe Frenhinol, ac ar Adroddiad Blynyddol yr SDF 2016-17 oedd wedi’i ddosbarthu i'r Pwyllgor.

Ychwanegodd y Cadeirydd, yn dilyn cyflwyniad gan Sophie Howe, Comisiynydd Cenedlaethau'r Dyfodol, yn Seminar Parciau Cenedlaethol Cymru yn ddiweddar, bod enghreifftiau o brosiectau da SDF wedi'u rhoi i’r Comisiynydd iddi eu defnyddio.

 **NODWYD.**

**6. Ceisiadau am gyllid o dan y Gronfa Datblygu Cynaliadwy**

Bu'r Pwyllgor yn ystyried 3 cais newydd am gyllid o dan y Gronfa Datblygu Cynaliadwy (SDF). Cafodd y ceisiadau eu hystyried yn fanwl yn erbyn meini prawf asesu'r gronfa, yn dilyn cyflwyniad byr gan bob un o ymgeiswyr y prosiect.   Atgoffodd y Gweinyddwr SDF yr Aelodau bod nifer o'r ceisiadau oedd wedi’u cynnwys ar yr agenda y diwrnod hwnnw yn cynnwys gwybodaeth fasnachol sensitif.

| **Cyfeirnod** | **Enw'r Prosiect** | **Cyflwynwyd gan** | **Sefydliad**  |
| --- | --- | --- | --- |
| SDF 0372 | Treialu Dyframaethu Adfer Wystrys Brodorol | Dr Andrew Woolmer | Tethys Oysters Cyf |
| SDF 0373 | Gwasanaethau Coetir De Sir Benfro | Murray Taylor | Gwasanaethau Coetir De Sir Benfro |
| SDF 0374 | Heritage Guardians/Arwyr Amser | Delun Gibby | Awdurdod Parc Cenedlaethol Arfordir Penfro  |

Atgoffodd y Cadeirydd y Pwyllgor mai Aelodau'r Awdurdod Parc Cenedlaethol oedd i wneud penderfyniad, yn ôl cylch gorchwyl y Pwyllgor, gan gymryd barn yr Aelodau Ymgynghorol hynny oedd yn bresennol i ystyriaeth.

 Yn dilyn trafodaethau, **PENDERFYNWYD**:

(a) bod y swm llawn o arian y gofynnir amdano yn cael ei roi i'r ceisiadau canlynol, yn unol â’r amodau grant arferol:

(i) SDF 0372 – Treialu Dyframaethu Adfer Wystrys Brodorol.

(ii) SDF 0374 – Heritage Guardians/Arwyr Amser.

(b) gohirio'r cais canlynol tan y cyfarfod o’r Pwyllgor fis Ionawr:

(i) SDF 0373 Gwasanaethau Coetir De Sir Benfro - i ganiatáu i'r ymgeisydd gyflwyno gwybodaeth bellach ynglŷn â chynllunio busnes a manteision amgylcheddol y gwaith fyddai'n cael ei wneud.